Na temelju članka 64. Zakona o zaštiti okoliša (“Narodne novine” broj 80/13, 153/13, 78/15,12/18 i 118/18), članka 29. stavka 1. i 2. Uredbe o strateškoj procjeni utjecaja strategije, plana i programa na okoliš (“Narodne novine” broj 3/17) i Statuta općine, načelnik općine Cestica , dana 12. siječnja 2021. godine, donio je

**O D L U K U  
o pokretanju postupka ocjene o potrebi strateške procjene  
utjecaja na okoliš Plana razvoja općine za razdoblje od 2021- 2027.godine na temelju koncepta ”pametna općina”**

 I. **Pravna osnova**

**Članak 1.**

Ovom odlukom pokreće se postupak ocjene o potrebi strateške procjene (u daljnjem tekstu: Ocjena) Plana razvoja Općine za razdoblje 2021. do 2027.godine na temelju koncepta ”pametna općina” (dalje u tekstu: Plan razvoja)

Postupak ocjene o potrebi strateške procjene provodi se na temelju mišljenja i u suradnji s Upravnim odjelom za prostorno uređenje, graditeljstvo i zaštitu okoliša Varaždinske županije.

**II. Razlozi donošenja Plana razvoja**

**Članak 2.**

Razlozi za izradu i donošenje Plana razvoja su sljedeći:

* Plan razvoja je osnovni strateški dokument u kojem se, na temelju analize sadašnjeg stanja, razvojnih potreba, razvojnih potencijala i dugoročnih razvojnih prilika utvrđuju ciljevi razvoja i prioriteti intervencije za višegodišnje financijsko razdoblje od 2021-2027. godine.
* Općina će na temelju ovog strateškog dokumenta pripremati razvojne projekte u definiranim prioritetnim područjima intervencije.
* Razvojni projekti će se pripremati za sufinanciranje iz europskih strukturnih i kohezijskih fondova za višegodišnje financijsko razdoblje 2021-2027. te fonda za oporavak od ekonomske krize prouzročene širenjem korona virusa pod nazivom ”Nova generacija EU”.

**III. Ciljevi i programska polazišta Plana razvoja**

**Članak 3.**

Planom razvoja su postavljeni slijedeći glavni strateški ciljevi:

1. **Ubrzati ekonomski razvitak** i stvaranje novih i kvalitetnih radnih mjesta kroz ulaganja u poduzetničku infrastrukturu za razvoj ”pametne ekonomije” na području Općine
2. **Izgraditi infrastrukturne uvjete** za povećavanje ponude smještajnih kapaciteta te razvoj turizma i agro- turizma
3. **Unaprijediti sustav obrazovanja** na području Općine kroz ulaganja u infrastrukturu srednjeg obrazovanja, pokretanje visokog usmjerenog obrazovanja u funkciji ”pametne ekonomije” i uspostavu sustava cjeloživotnog i digitalnog obrazovanja
4. **Unaprijediti uvjete za život** u Općini kroz ulaganja u kulturnu, društvenu i sportsku infrastrukturu.
5. **Unaprijediti javne, komunalne i ostale ruralne) usluge** kroz ulaganja u digitalnu infrastrukturu, digitalizaciju javnih i komunalnih usluga te poticanje ulaganja u razvoj sustava digitalne transformacije opskrbe i lokalne mobilnosti
6. **Razviti lokalnu proizvodnju i distribuciju energije** iz obnovljivih izvora, povećati ukupnu energetsku učinkovitost javnih i privatnih potrošača, unaprijediti zaštitu i očuvanje okoliša – ”zelena agenda za Općinu”

Plan razvoja Općine do 2027. godine se temelji na razvojnom konceptu ”pametna općina” kojim se integriraju digitalne tehnologije u razvojne projekte i planira dugoročno održiv ”pametan” razvoj.

**IV. Obuhvat Plana razvoja**

**Članak 4.**

Obuhvat Plana razvoja Općine do 2027. godine je određen administrativnim granicama Općine sukladno Zakonu o područjima županija, gradova i općina u Republici Hrvatskoj.

Plan razvoja je koncipiran tako da odredi pitanja i ocjeni dosadašnji razvoj i stanje, te na temelju postojećeg stanja i definiranja razvojnih potreba odredi smjernice budućeg razvoja. U tom kontekstu su analizirani sljedeći podaci: prirodni potencijali, gospodarski potencijali, demografska kretanja, socijalno uključivanje i usluge socijalne skrbi, društvena i zdravstvena infrastruktura, obrazovna infrastruktura, opća gospodarska kretanja, tržište rada, poslovno okruženje, turistička kretanja, kultura, kvaliteta okoliša, izloženost ekološkim rizicima i klimatskim opasnostima, primarna komunalna infrastruktura, infrastruktura za mobilnost i internetska povezanost.

**V. Redoslijed radnji u postupku**

**Članak 5.**

Radnje koje će se provesti u postupku ocjene o potrebi strateške procjene utjecaja Strateškog programa na okoliš̌ provode se sukladno odredbama Zakona o zaštiti okoliša i Uredbi o strateškoj procjeni utjecaja strategija, plana i programa na okoliš̌:

1. Načelnik Općine donosi ovu odluku o započinjanju postupka ocjene o potrebi strateške procjene utjecaja Strateškog programa do 2027. godine na okoliš.
2. Jedinstveni upravni odjel Općine započinje postupak ocjene o potrebi strateške procjene utjecaja Plana razvoja Općine do 2027. godine na okoliš u roku od 8 dana od dana donošenja ove Odluke.
3. Jedinstveni upravni odjel je dužan prikupiti mišljenja javno-pravnih tijela i/ili pravnih osoba određenih posebnim propisima za zaštitu okoliša i zdravlja na lokalnoj i/ili regionalnoj razini te će istima dostaviti zahtjev za davanje mišljenja o potrebi strateške procjene.
4. Na temelju kriterija za utvrđivanje vjerojatno značajnog utjecaja Strateškog programa na okoliš, sukladno kriterijima iz Priloga II. Uredbe o strateškoj procjeni utjecaja plana i programa na okoliš, javno-parva tijela i osobe određene posebnim propisom dati će mišljenje o potrebi strateške procjene, te ga u roku od 30 dana od dana zaprimanja Zahtjeva dostaviti Općini.
5. Sukladno Zakonu o zaštiti prirode, Jedinstveni upravni odjel dostavlja Upravi za procjenu utjecaja na okoliš i održivo gospodarenje otpadom, Ministarstva zaštite okoliša i energetike, zahtjev za provedbu postupka ocjene prihvatljivosti Strategije na ekološku mrežu.
6. Ako Ministarstvo zaštite okoliša i energetike isključi mogućnost značajnih negativnih utjecaja Plana razvoja Općine do 2027. godine na ciljeve očuvanja i cjelovitosti područja ekološke mreže, daje mišljenje da je Plan razvoja prihvatljiv za ekološku mrežu. Ako Ministarstvo ne isključi mogućnost značajnih negativnih utjecaja Plana razvoja na ciljeve očuvanja i cjelovitosti područja ekološke mreže, daje obvezujuće mišljenje da je obvezna provedba Glavne ocjene, što znači da se obvezno provodi postupak strateške procjene.
7. Prije donošenja odluke u postupku ocjene kojom se potvrđuje da za Plan razvoja „jest“ ili „nije“ potrebno provesti postupak strateške procjene, Jedinstveni upravni odjel je dužan o provedenom postupku ocjene pribaviti mišljenje Upravnog odjela za prostorno uređenje, graditeljstvo i zaštitu okoliša Varaždinske županije, pri čemu je obvezan dostaviti prijedlog Odluke i cjelovitu dokumentaciju iz postupka ocjene.
8. Nakon pribavljenog mišljenja Upravnog odjela za prostorno uređenje, graditeljstvo i zaštitu okoliša Varaždinske županije, ako se u postupku ocjene utvrdi da Plan razvoja ima vjerojatno značajan utjecaj na okoliš, načelnik Općine donosi Odluku o obvezi provedbe strateške procjene. Ukoliko se donese takva Odluka primjenjuju se odredbe Zakona o zaštiti okoliša i podzakonskih propisa kojima se uređuje postupak strateške procjene.
9. Ako se u postupku ocjene utvrdi da Plan razvoja Općine do 2027. godine nema vjerojatno značajan utjecaj na okoliš, načelnik Općine donosi Odluku da nije potrebno provesti stratešku procjenu.
10. O odluci iz točke 9. će Općina izvijestiti zainteresiranu javnost sukladno odredbama Zakona o zašiti okoliša i Uredbe o informiranju i sudjelovanju javnosti i zainteresirane javnosti u pitanjima zaštite okoliša (Narodne novine broj 64/08).

**VI. Popis tijela i osoba koji sudjeluju u postupku Ocjene**

**Članak 6.**

U postupku ocjene o potrebi strateške procjene utjecaja na okoliš Plana razvoja Općine do 2027. godine sudjelovat će slijedeća javno-pravna tijela i/ili osobe:

1. Ministarstvo zaštite okoliša i energetike,  Uprava za procjenu utjecaja na okoliš i održivo gospodarenje otpadom, Radnička cesta 80, 10000 Zagreb;
2. Varaždinska županija, Upravni odjel za prostorno planiranje, graditeljstvo i zaštitu okoliša, Franjevački trg 7, 42000 Varaždin;
3. Varaždinska županija, Upravni odjel za gospodarstvo i europske poslove, Franjevački trg 7, 42000 Varaždin;
4. Varaždinska županija, Upravni odjel za poljoprivredu i ruralni razvoj, Franjevački trg 7, 42000 Varaždin;
5. Javna ustanova za upravljanje zaštićenim dijelovima prirode Varaždinske županije, Kratka 1, 42000 Varaždin
6. Ministarstvo kulture, Konzervatorski odjel za područje Varaždinske i Međimurske županije, Gundulićeva 2, 42000 Varaždin;
7. Hrvatske vode, VGO za Muru i Gornju Dravu, Međimurska 26b, 42000 Varaždin;
8. Hrvatske šume, UŠP Koprivnica, Varaždin, Augusta Šenoe 2, 42000 Varaždin;
9. Županijska uprava za ceste Varaždinske županije, Gajeva 4, 42000 Varaždin; te
10. Zavod za javno zdravstvo Varaždinske županije, Ivana Meštrovića 1, 42000 Varaždin.

Javno-pravna tijela i pravne osobe iz prethodnog stavka ovog članka, dužna su u roku od 30 dana od dana primitka Zahtjeva, dostaviti mišljenje o potrebi strateške procjene na temelju kriterija za utvrđivanje vjerojatno značajnog utjecaja Plana razvoja na okoliš, sukladno Uredbi o strateškoj procjeni utjecaja plana i programa na okoliš, te ga dostaviti Općini.

**Članak 7.**

Jedinstveni upravni odjel Općine će sukladno odredbama Uredbe o informiranju i sudjelovanju javnosti i zainteresirane javnosti u pitanjima zaštite okoliša (“Narodne novine” broj 64/08) informirati javnost o ovoj Odluci.

**Članak 8.**

Ova Odluka stupa na snagu osmoga dana od dana objave.

KLASA:302-02/20-01/1  
URBROJ:2186/03-01/1-20-7  
Cestica, 12.01.2021.

**Načelnik:  
Mirko Korotaj, v.r.**